Tuoreen tutkimuksen mukaan vahva enemmistö kokee öisen pääkaupungin turvalliseksi.

Ylikomisario, ennaltaehkäisevän toiminnan ylijohtaja Jari Taponen toteaa asukkaiden kokeman turvallisuudentunteen lisääntyneen viime vuosina Helsingissä.

– Katsokaas ihmiset uusimman turvallisuustutkimuksen tuloksia! Helsingissä ei ole koskaan ollut näin turvallista, Taponen kirjoittaa twitterissä.

Hän viittaa tutkimukseen, jonka mukaan koettu turvallisuus omalla asuinalueella myöhään viikonloppu-iltaisin on parantunut sekä 15–74-vuotiaiden miesten että naisten osalta vuodesta 2003 lähtien.

Vuonna 2003 naisvastaajista kaupungin koki turvalliseksi tai melko turvalliseksi reilut 60 prosenttia. 70 prosentin rajapyykki ylittyi vuonna 2012, ja suunta on jatkunut myönteisenä viime vuoteen asti. Lähes 90 prosenttia tutkimukseen vastanneista miehistä koki öisen pääkaupungin turvalliseksi tai melko turvalliseksi vuonna 2018.

Helsingin sisäiset erot koetussa turvallisuudessa ovat silti varsin suuret, eli oman asuinalueen turvalliseksi kokevien osuudet vaihtelevat runsaasti eri kaupunginosien välillä.

– Myönteistä on se, että nämä alueiden väliset erot turvattomuutta kokevien osuudessa ovat viimeisten vuosien aikana kaventuneet selvästi, tutkimuksessa todetaan.